
VENDIM
Nr.48, datë 1.9. 2005

PËR MIRATIMIN E RREGULLORES “PËR PROCEDURAT E  ZHVILLIMIT TË MBLEDHJEVE TË HAPURA TË BORDIT TË KOMISIONERËVE TË ERE-S”

Mbështetur në nenin 3 pika 4 dhe nenin 9 të ligjit nr.9072, datë 22.5.2003 “Për sektorin e energjisë elektrike” dhe vendimin nr.26, datë 13.5.2004 të Bordit të Komisionerëve të ERE-s, me ndryshimet përkatëse, “Rregullat e praktikës dhe procedurave të ERE”,  neni 8 germa A, Bordi i Komisionerëve të Entit Rregullator të Sektorit të Energjisë Elektrike (ERE),  në mbledhjen e tij të datës 1.9.2005, mbasi shqyrtoi draftin e paraqitur nga Departamenti i Çështjeve Ligjore dhe i Marrëdhënieve me Publikun, për rregulloren  për procedurat e zhvillimit të mbledhjeve të hapura të Bordit të Komisionerëve të ERE-s, 

VENDOSI:

1. Miratimin e rregullores “Për procedurat e zhvillimit të mbledhjeve të hapura të Bordit të Komisionerëve të ERE-s”,  bashkëlidhur këtij vendimi.
2. Ngarkohet Departamenti i Çështjeve Ligjore dhe i Marrëdhënieve me Publikun për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

KRYETARI I ERE-S
Pjetër Dema


Miratuar me vendim nr.48, datë 1.9.2005 të Bordit të Komisionereve të ERE-s


RREGULLORE 
PËR PROCEDURAT E ZHVILLIMIT TË MBLEDHJEVE TË HAPURA TË BORDIT TË KOMISIONERËVE

Kapitulli I
Dispozita të Përgjithshme

Neni 1 
Autoriteti

Kjo rregullore hartohet në mbështetje të nenit 9 të ligjit nr.9072, datë 22.5.2003 “Për sektorin e energjisë elektrike”, dhe në përputhje me nenin 8 germa A “Rregullat e praktikës dhe procedurave të ERE-s”.




Neni 2 
Qëllimi 

Qëllimi i kësaj rregulloreje është të sigurojë transparencën e mbledhjes së Bordit të Komisionerëve dhe t’u krijojë akses palëve të interesuara për të marrë pjesë në këto mbledhje.  

Neni 3 
Objekti  

Përcaktimi i rregullave dhe procedurave të përgjithshme për zhvillimin e mbledhjeve të hapura të Bordit të Komisionerëve të ERE-s. 

Kapitulli II
ProCedurat e zhvillimit të mbledhjeve

Neni 4 
Njoftimi i mbledhjes 

ERE do të sigurojë  njoftimin për publikun 48 orë para zhvillimit të një mbledhjeje të hapur të programuar të Bordit të Komisionerëve të ERE-s. Njoftimi do të përmbajë: datën, orën, vendin e zhvillimit të mbledhjes, si dhe  rendin e ditës. Njoftimi për zhvillimin e mbledhjes vendoset në një vend të posaçëm në hyrje të ERE-s, si dhe publikohet në faqen zyrtare të ERE-s në internet.

Neni 5 
Zhvillimi i mbledhjes

1. Para fillimit të çdo mbledhje vendimmarrëse të Bordit të Komisionerëve, sekretarja do të regjistrojë në një regjistër të posaçëm emrat e personave që kërkojnë të marrin pjesë në mbledhje. 
2. Në momentin e hapjes së mbledhjes, sekretarja  u bën të njohur pjesëmarrësve, nëpërmjet leximit, procedurat e zhvillimit të mbledhjes, si dhe të drejtat dhe detyrimet e tyre. 
3. Në një mbledhje të hapur të Bordit të Komisionerëve të ERE-s kanë të drejtë të diskutojnë dhe të japin mendime, vetëm anëtarët e Bordit të Komisionerëve dhe përfaqësuesit e ERE-s, si dhe me leje të Bordit edhe persona të tjerë që kanë lidhje me përgatitjen dhe administrimin e këtyre çështjeve.  
4. Sekretarja do të regjistrojë në procesverbal të gjitha çështjet që u diskutuan nga Bordi dhe votimin për secilën çështje.
5. Me kërkesë të palëve të interesuara, sekretarja e Bordit  do t’i lejojë ato të njihen me  procesverbalin e mbledhjes, si dhe me vendimin e Bordit.  

Neni 6 
Të drejta e detyrime të  publikut 

1. Gjatë zhvillimit të një mbledhjeje vendimmarrëse të Bordit të Komisionerëve, çdo person që do të marrë pjesë ka të drejtë të dëgjojë e të mbajë shënime, por  nuk ka të drejtë të flasë apo të bëjë pyetje,  me përjashtim të rasteve kur Bordi e deklaron  një gjë të tillë. Ndalohet gjithashtu ndërprerja e fjalës së diskutantit, përdorimi i celularëve dhe pirja e duhanit.
2. Nëse ndonjë nga personat pjesëmarrës në mbledhjen e Bordit të Komisionerëve  do të konsiderohet se prish qetësinë dhe mbarëvajtjen e mbledhjes, me urdhër të kryetarit do të procedohet me largimin e tij. 
3. Kur cenohen rregullat mbi zhvillimin e mbledhjes, kryetari vendos për ndërprerjen e mbledhjes, për jo më shumë se 30 minuta, ose shtyrjen e saj pas marrjes së miratimit nga Bordi. 


Kapitulli III
Dispozita të Fundit

Neni 7 
Amendamente të rregullores 

Këto rregulla janë objekt rishikimi dhe ndryshimi me vendim të Bordit të Komisionerëve.

Neni 8 
Hyrja në Fuqi

Kjo rregullore hyn në fuqi pas botimit në Fletoren Zyrtare.
